Katie Price

pisi|Katie Price moeetendusel (2009)
Katrina Amy Alexandria Alexis Infield Price (sündinud 22. mail 1978 Brightonis), tuntud ka kui Katie Price ja Jordan, on Suurbritannia modell, kirjanik ja laulja.

Katie sündis Amy (sündinud Charlier) ja Ray Infieldi ainsa lapsena. Kui ta oli nelja-aastane, jättis isa pere maha. 1988 abiellus ema ehitaja Paul Price'iga ja ka Katie perekonnanimeks sai Price. Ema teistest abieludest on Katiel vanem vend Daniel ja noorem õde Sophie.

Koolis ei hiilanud Price vaimset pingutust nõudvate ainete õppimisega, küll aga kehalises kasvatuses. Ta armastas väga hobuseid ja ratsutamist ning osales ujumisvõistlustel. 1994. aastal ehk 16-aastaselt jättis ta kooli pooleli.

Price hakkas modellina tööle juba lapsena, näiteks 13-aastaselt teenis ta taskuraha rõivamodellina.

Price tegi esimese iluoperatsiooni 19-aastaselt; ta laskis rindu suurendada. Tema rindade loomulik suurus oli 32B, nende asemele sai ta 32FF-rinnad. Hiljem on ta lasknud teha hulganisti iluoperatsioone: rindu nii suurendada kui vähendada, korrigeerida huuli ja nina ning puusadelt ja reitelt rasva imeda. Price ise ütles ajakirjanikule: «Mõni inimene on kuulus selle poolest, et on leiutanud pliiatsiteritaja. Mina olen kuulus oma tisside poolest.» Kui briti ajaleht The Sun võttis vastu põhimõtte, et kolmanda lehekülje alastifotol kasutatakse ainult neid modelle, kes pole teinud iluoperatsioone, ei saanud Price enam seal poseerida.

Price jätkab modellitööd tänapäevani, kuid mitte nii kõrgel tasemel ja ta ei kasuta enam esinejanime Jordan.

 Muusika 

Ta osales 2005 Suurbritannia eurolaulukonkursil, et esindada riiki sama aasta Eurovisiooni lauluvõistlusel Ukrainas. Ta esitas laulu "Not Just Anybody", kandes rasedana liibuvat roosat lateksist kostüümi, ja saavutas eelvalikusaates "Making Your Mind Up" teise koha, kuid kaotas Javine Hyltonile. Teised kandidaadid olid Gina G, Andy Scott-Lee ja Tricolore.

 Poliitik 

7. juunil 2001 toimunud üldvalimistel kandideeris Price Stretford and Urmstonis. Tema loosung oli "Suurema ja parema tuleviku nimel". Ta lubas tasuta rinnaimplantaate, rohkem nudistidele mõeldud randu ja parkimistrahvide kviitungite keelustamist. Ta sai valimistel 713 häält, mis moodustas häältest 1,8%.

 Kirjanik 

Katie Price'il oli 2016. aasta seisuga ilmunud juba kuus autobiograafiat (aastatel 2004–2016). Ka tema nime all ilmunud tosinkonnas romaanis käsitletakse sarnaseid teemasid: jutustatakse neidudest, kes tahavad läbi lüüa modelli või lauljana. Need teemad köidavad eriti naislugejaid ning paljudest tema raamatutest on saanud menukid. Näiteks ainuüksi tema esikteost "Being Jordan" oli 2007. aasta alguseks ostetud üle miljoni eksemplari.

Katie Price ei kirjuta oma romaane ise, vaid kasutab variautorit; vähemalt 14 esimest raamatut kirjutas Rebecca Farnworth (suri 2014. aastal). Price ei ole teinud sellest saladust, vaid selgitanud, et temalt pärinevad süžeeideed ja paljud detailid, kuid terviku kirjutab kokku inimene, kellel on selleks rohkem annet.Katie Price ghostwriter, Rebecca Farnworth, dies at 49 BBC Newa, 01.12.2014.Sekspomm Jordan tunneb oma raamatu variautorile kaasa Postimees/Elu24, 20.06.2012.

Katie Price'i nime all on tal ilmunud ka lasteraamatuid, näiteks 13 raamatut sarjast "Täiuslikud ponid" (2007–2010) ning 12 raamatut sarjast "Näkid ja piraadid" (2008–2010). Lasteraamatutest võib ta mõned ka ise kirjutanud olla.

 Ettevõtja 

2009. aasta augustis asutas ta koos Mark Wagmaniga meediaettevõtte Pricey Media, kus hakati tootma tõsielusaadetKatie Price starts TV production company - The Guardian, 12.08.2009. "What Katie Did Next". See oli algul eetris telekanalis ITV2, kuid 2010. aastal teatati, et 5 miljoni naelase lepingu sõlmimise järel kolib tema tõsielusaade Living TV-sse ning Katie Price'ist saab Suurbritannia kõige suurema sissetulekuga tõsielusaatetäht.Katie Price becomes UK's highest paid reality star Oh No They Didn't! 24.06.2010. 

 Isiklikku 

Katie Price'il on olnud lühiajalisi suhteid paljude sportlaste ja teiste kuulsustega, kelle hulka kuuluvad jalgpallurid Teddy Sheringham ja Dwight Yorke, lauljad Gareth Gates ja Dane Bowers ning telesarjast "Gladiators" tuntud Warren Furman. 1998–2000 käis ta Bowersiga. Pärast seda, kui ta sai teada, et mees teda petab, oli tal nurisünnitus.

2002. aasta mais sündis Katie esiklaps, poeg Harvey. Harvey on pime, tal on kõndimisel raskusi ja tal on diagnoositud autism. Harvey isa on Dwight Yorke. Algul ei tunnistanud Yorke last enda omaks, aga DNA analüüs kinnitas ta isadust.

2004. aastal osales Price televisiooni tõsielusarjas "Robinsonid", saavutades 10 osavõtja seas 5. koha. Seal tutvus ta poplaulja Peter Andrega, kes tuli samas sarjas kolmandale kohale. 2005. aasta juunis sündis keisrilõikega nende poeg Junior Savva Andreas Andre. 10. septembril 2005 nad abiellusid. 2007. aasta juunis sündis tütar Princess Tiaamii Crystal Esther Andre. 2009. aasta mais jättis Andre Katie maha ja nad lahutasid abielu sama aasta septembris. Katie on teatanud, et enne lahkuminekut oli tal järjekordne nurisünnitus.

 Viited  

 Välislingid 

Jordan goes for a jog (Katie Price) 10 fotot Katie Price'ist ja Alex Reidist

Kategooria:Suurbritannia modellid
Kategooria:Sündinud 1978